RESOLUCIÓN do 15 de decembro de 2006 pola que se convoca o concurso de curtametraxes Cooperación XXI.
CONSELLO GALEGO DE COOPERATIVAS — III. OUTRAS DISPOSICIÓNS — 29/01/2007

A Constitución española no seu artigo 129.2º encoméndalles aos poderes públicos a promoción das diversas formas de participación na empresa e o fomento, mediante unha lexislación adecuada, das sociedades cooperativas.
A Lei 5/1998, do 18 de decembro, de cooperativas de Galicia, recoñece de interese social a promoción e o desenvolvemento das sociedades cooperativas e crea o Consello Galego de Cooperativas como máximo órgano de promoción e difusión do cooperativismo na comunidade autónoma, asignándolle entre as súas funcións a de facilitar e colaborar na investigación, planificación e execución dos programas de desenvolvemento e fomento do cooperativismo.
Neste marco de fomento, o Plan Estratéxico para o Cooperativismo considera necesario deseñar accións concretas orientadas á difusión e divulgación dos principios, valores e potencialidades do cooperativismo, para poñelos en valor na sociedade galega. Co obxecto de contribuír a esta finalidade considérase axeitada a utilización dos medios audiovisuais, cada día máis presentes na sociedade e que se conforman como excelentes ferramentas de comunicación e divulgación. Entre estes medios, as curtametraxes ofrecen unhas características óptimas para o labor de divulgación do cooperativismo, ao mesmo tempo que permiten unha aposta pola creación artística e cultural en Galicia.
En consecuencia, o Consello Galego de Cooperativas, na súa reunión de data 15 de decembro de 2006, acordou aprobar a convocatoria do concurso de curtametraxes Cooperación XXI.
Polo que antecede, en uso das atribucións que teño conferidas pola Lei 5/1998, do 18 de decembro, de Cooperativas de Galicia, e polo Decreto 25/2001, do 18 de xaneiro, polo que se regula a organización e funcionamento do Consello Galego de Cooperativas
DISPOÑO:
A publicación das bases do concurso de curtametraxes Cooperación XXI e a súa convocatoria no Diario Oficial de Galicia. As bases reguladoras recóllense no anexo.
Santiago de Compostela, 15 de decembro de 2006
Ricardo Jacinto Varela Sánchez
Presidente do Consello Galego de Cooperativas
ANEXO
Bases do concurso de curtametraxes cooperación XXI
Primeira.-Poderán participar neste concurso tanto persoas físicas como persoas xurídicas domiciliadas en Galicia.
Segunda.-As curtametraxes deberán ter como tema central os principios e valores cooperativos, contidos na declaración da Alianza Cooperativa Internacional, así como calquera outro que lle permita ao espectador/a achegarse ás características básicas e potencialidades da fórmula cooperativa.
Terceira.-O formato de realización poderá ser cine ou vídeo, en lingua galega. Excepcionalmente poderán admitirse os realizados nalgunha lingua oficial da Unión Europea, sempre e cando estean subtitulados en galego. A súa duración non excederá de vinte minutos.
Cuarta.-Cada obra presentarase nunha cinta de vídeo VHS ou en DVD, acompañada dunha memoria identificativa que indique o seu título, formato, duración e sipnose, así como os datos persoais e de contacto do autor/a ou autores/as: nome e apelidos, DNI ou número de pasaporte, enderezo, teléfono, e enderezo de correo electrónico.
Cada curtametraxe entregada estará acompañada ademais dunha declaración do/a autor/a ou autores/as de aceptación expresa das bases e condicións do concurso, así como de que a obra é da súa autoría, inédita, que non foi presentada a outro concurso pendente de resolución e que non ten cedidos ou prometidos os dereitos de edición e/ou reprodución en calquera forma con terceiros.
Quinta.-A presentación deberá realizarse antes do 31 de maio de 2007 na Secretaría do Consello Galego de Cooperativas (Consellería de Traballo, edificios
administrativos de San Lázaro, Santiago de Compostela). As curtametraxes entregadas fóra de prazo non serán admitidos no concurso.
Sexta.-As obras presentadas serán avaliadas por un xurado composto polos seguintes membros: tres profesionais de recoñecido prestixio no ámbito audiovisual, un/unha representante das asociacións de cooperativas presentes no Consello Galego de Cooperativas, un/unha técnico/a da Consellería de Traballo especialista en cooperativismo e a directora xeral de Relacións Laborais, ou persoa en quen delegue, que actuará como presidenta/e do xurado e nomeará os seus membros.
Avaliarase a calidade técnica da obra presentada, así como o tratamento do tema proposto desde a óptica da promoción dos valores e principios cooperativos.
Todos os premios serán outorgados polo xurado, a decisión tomarase por unanimidade ou, no seu defecto, por maioría de votos e serán inapelables, e procederase a súa entrega no transcurso do acto público que se celebrará con motivo do día do cooperativismo.
O xurado poderá declarar os premios desertos ou conceder premios compartidos. De existiren premios desertos, a súa contía poderase acumular aos premios que se concedan de xeito compartido.
Sétima.-O autor/a ou autores/as da mellor obra recibirán un único premio de 5.000 euros, e dous accésits de 2.000 euros, cada un, aos autores/as das obras consideradas como segunda e terceira mellores. As obras de maior interese incorporaranse a un catálogo de referencia.
Oitava.-O outorgamento dos premios establecidos neste concurso implica, sen necesidade de ningunha declaración por parte dos/as autores/as, o recoñecemento do dereito a favor do Consello Galego de Cooperativas a reproducir e difundir as curtametraxes premiadas nas condicións, cos medios a través dos suxeitos, entidades ou institucións que consideren oportunos.
O Consello Galego de Cooperativas reservarase o dereito a difundir o nome e/ou imaxes dos/as gañadores/as, polos medios e formas de comunicación que crean convenientes durante todo o tempo que considere necesario e sen obrigación de realizar ningunha compensación. Considérase que os/as participantes no concurso prestaron o seu consentimento ao presentar a súa obra.
As curtametraxes presentadas a concurso poderán ser proxectadas polo Consello Galego de Cooperativas que se reserva o dereito de exhibición pública en calquera medio de comunicación público ou privado para a difusión e fomento dos valores cooperativos, facendo sempre constar o nome do seu/súa autor/as.
Os/as concursantes exoneran de toda responsabilidade o Consello Galego de Cooperativas no caso de que as obras resultasen danadas ou destruídas por caso fortuíto ou forza maior, mentres estiveren en poder del. Os materiais presentados a concurso non serán devoltos e pasarán a formar parte do arquivo do Consello Galego de Cooperativas.
Novena.-A presentación da curtametraxe neste concurso implica a aceptación incondicional das presentes bases que teñen carácter administrativo, rexéndose os seus efectos polo establecido nas súas cláusulas e no seu defecto pola normativa xeral que lle sexa de aplicación. Para o seguimento da súa execución ou coñecemento de calquera cuestión sobre a súa interpretación, modificación, resolución ou efectos delas que poidan xurdir acudirase ao Consello Galego de Cooperativas.